寄光化退居李晉卿
作者：梅堯臣
朝代：宋

paragraphs: 久無歸田人，今喜子去祿。
移家漢水濱，日見漢水綠。
川鱗可爲饔，山毛可爲蔌。
竟歲厭往還，行堤樂風俗。
青巾艑上郎，漆鬢顔如玉。
倚檣臨落照，獨唱江南曲。
聽若在江南，歡然自爲足。
我心雖有羨，未遂平生欲。
更期畢婚嫁，方可事巖麓。
買山須買泉，種樹須種竹。
泉以濯吾纓，竹以慕賢躅。
此志應不忘，他時同隠錄。